Document ID: 32009R0748

UREDBA KOMISIJE (ES) št. 748/2009
z dne 5. avgust 2009
o seznamu operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES, z navedbo države članice upravljavke za vsakega operaterja zrakoplova
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive 2003/87/ES Evropskega parlamenta in Sveta z dne 13. oktobra 2003 o vzpostavitvi sistema za trgovanje s pravicami do emisije toplogrednih plinov v Skupnosti in o spremembi Direktive Sveta 96/61/ES (1) ter zlasti člena 18a(3)(a) Direktive,
ob upoštevanju naslednjega:
(1)
Direktiva 2003/87/ES, kakor je bila spremenjena z Direktivo 2008/101/ES (2), v sistem za trgovanje s pravicami do emisije toplogrednih plinov v Skupnosti (v nadaljnjem besedilu: sistem Skupnosti) vključuje letalske dejavnosti.
(2)
Za zmanjšanje upravnih obremenitev operaterjev zrakoplovov Direktiva 2003/87/ES določa, da mora biti za vsakega operaterja zrakoplova odgovorna ena država članica. Člen 18a(1) in (2) Direktive 2003/87/ES vsebuje določbe o pripisovanju odgovornosti držav članic za posamezne operaterje zrakoplovov. Seznam operaterjev zrakoplovov in njihovih držav članic upravljavk (v nadaljnjem besedilu: seznam) bi moral zagotoviti, da vsak operater ve, katera država članica ga bo upravljala, in da je državam članicam jasno, katere operaterje morajo upravljati.
(3)
Pri pripravi seznama je Komisija upoštevala pripombe, ki jih je prejela po objavi predhodnega seznama operaterjev zrakoplovov in njihovih držav članic upravljavk 11. februarja 2009. Seznam temelji na podatkih, ki jih je na podlagi zapisov o načrtih letov poslal Eurocontrol (3).
(4)
Zahteve Direktive 2003/87/ES se uporabljajo za operaterje zrakoplovov, kakor so opredeljeni v točki (o) člena 3 navedene direktive. Vključitev v sistem Skupnosti je povezana zgolj z izvajanjem letalske dejavnosti in ni odvisna od vključenosti na seznam. Operaterji zrakoplovov, ki izvajajo letalsko dejavnost s seznama v Prilogi I k Direktivi 2003/87/ES, so torej zajeti v sistemu Skupnosti ne glede na to, ali so v času izvajanja dejavnosti vključeni na seznam ali ne. Enako se operaterji zrakoplovov, ki so prenehali izvajati letalsko dejavnost, izključijo iz sistema Skupnosti v trenutku, ko prenehajo izvajati letalsko dejavnost s seznama v Prilogi I k Direktivi 2003/87/ES, ne pa v trenutku, ko so odstranjeni s seznama.
(5)
Seznam zajema vse operaterje zrakoplovov, ki so 1. januarja 2006 ali pozneje in do 31. decembra 2008 izvajali zadevno letalsko dejavnost. Zato je mogoče, da se na tem seznamu nahajajo tudi operaterji zrakoplovov, ki so dokončno ali začasno prenehali izvajati svoje letalske dejavnosti. Seznam ne upošteva, ali so operaterji zrakoplovov vključeni na seznam Skupnosti tistih letalskih prevoznikov, ki imajo iz varnostnih razlogov prepoved opravljanja letov v Skupnosti v skladu z Uredbo Evropskega parlamenta in Sveta (ES) št. 2111/2005 z dne 14. decembra 2005 o vzpostavitvi seznama Skupnosti o letalskih prevoznikih, za katere velja prepoved opravljanja letov v Skupnosti, in informiranju potnikov v zračnem prometu o identiteti letalskega prevoznika, ki opravlja let, ter razveljavitvi člena 9 Direktive 2004/36/ES (4). Ta uredba zato ne bi smela vplivati na odločitve, ki jih Komisija ali države članice sprejmejo v skladu z Uredbo (ES) št. 2111/2005.
(6)
Vsakemu upravljavcu zrakoplova na seznamu je treba dodeliti enotno oznako, na podlagi katere je mogoče identificirati udeležence v sistemu Skupnosti -
SPREJELA NASLEDNJO UREDBO:
Člen 1
Seznam operaterjev zrakoplovov, ki so 1. januarja 2006 ali pozneje izvajali letalsko dejavnost s seznama v Prilogi I k Direktivi 2003/87/ES, z navedbo države članice upravljavke za vsakega operaterja zrakoplova iz člena 18a(3)(a) Direktive 2003/87/ES je določen v Prilogi k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 5. avgust 2009

Labels: 10
8
18
20